Απόφαση του Γενικού Δικαστηρίου (έβδομο τμήμα)της 13ης Σεπτεμβρίου 2012 — Protégé International κατά Επιτροπής
(Υπόθεση T-119/09)
«Ανταγωνισμός — Κατάχρηση δεσπόζουσας θέσεως — Αγορά του ιρλανδικού ουίσκι — Απόφαση περί απορρίψεως καταγγελίας — Έλλειψη κοινοτικού ενδιαφέροντος»
1.                     Ανταγωνισμός — Διοικητική διαδικασία — Εξέταση των καταγγελιών — Καθορισμός προτεραιοτήτων εκ μέρους της Επιτροπής — Υποχρέωση
για την έκδοση αποφάσεως ως προς το υποστατό της παραβάσεως — Δεν υφίσταται — Συνεκτίμηση του κοινοτικού ενδιαφέροντος που
έχει η διερεύνηση υποθέσεως — Διακριτική ευχέρεια της Επιτροπής — Υποχρέωση αιτιολογήσεως της αποφάσεως περί θέσεως καταγγελίας
στο αρχείο — Δικαστικός έλεγχος (Άρθρα 81 ΕΚ, 82 ΕΚ και 85 § 1 ΕΚ· κανονισμός 1/2003 του Συμβουλίου, άρθρο 7 § 2) (βλ. σκέψεις 32-38,
41)
2.                     Ανταγωνισμός — Διοικητική διαδικασία — Εξέταση των καταγγελιών — Συνεκτίμηση του κοινοτικού ενδιαφέροντος που έχει η διερεύνηση
υποθέσεως — Κριτήρια εκτιμήσεως (Άρθρα 81 ΕΚ και 82 ΕΚ) (βλ. σκέψεις 39-40)
3.                     Ανταγωνισμός — Δεσπόζουσα θέση — Κατάχρηση — Έννοια — Ένδικο βοήθημα ενώπιον των εθνικών δικαστηρίων — Κριτήρια εκτιμήσεως
που υιοθετεί η Επιτροπή — Περιοριστική ερμηνεία — Συνεκτίμηση της γενικής αρχής περί δυνατότητας προσβάσεως στη δικαιοσύνη
(Άρθρο 82 ΕΚ) (βλ. σκέψεις 48-49, 56-58, 63, 65-67)
4.                     Ανταγωνισμός — Διοικητική διαδικασία — Εξέταση των καταγγελιών — Συνεκτίμηση του κοινοτικού ενδιαφέροντος που έχει η διερεύνηση
υποθέσεως — Καταγγελία στην οποία γίνεται λόγος για ένδικες διαδικασίες που αφορούν παραβάσεις του ανταγωνισμού — Συνεκτίμηση
των δυνατοτήτων εκδικάσεως σε εθνικό επίπεδο — Επιτρέπεται (Άρθρο 82 ΕΚ) (βλ. σκέψεις 77-79)
5.                     Ανταγωνισμός — Δεσπόζουσα θέση — Κατάχρηση — Άρνηση επιχειρήσεως κατέχουσας δεσπόζουσα θέση να παράσχει σε άλλη επιχείρηση
πρόσβαση σε προϊόν ή σε υπηρεσία αναγκαία για τη δραστηριότητά της — Άρνηση συνεπεία της οποίας χρησιμοποιήθηκε άλλος διανομέας
με υψηλότερες τιμές — Γεγονός το οποίο δεν στοιχειοθετεί καταχρηστική πρακτική (Άρθρο 82 ΕΚ) (βλ. σκέψεις 85-86)
Αντικείμενο
Αίτηση ακυρώσεως της αποφάσεως C(2009) 505 της Επιτροπής, της 23ης Ιανουαρίου 2009 (υπόθεση COMP/39414 — Protégé International
κατά Pernod Ricard), που ελήφθη βάσει του άρθρου 7, παράγραφος 2, του κανονισμού (ΕΚ) 773/2004 της Επιτροπής, της 7ης Απριλίου
2004, σχετικά με τη διεξαγωγή από την Επιτροπή των διαδικασιών δυνάμει των άρθρων 81 [ΕΚ] και 82 [ΕΚ] (ΕΕ L 123, σ. 18), και
με την οποία απορρίφθηκε, λόγω ελλείψεως κοινοτικού ενδιαφέροντος, η καταγγελία την οποία υπέβαλε η προσφεύγουσα περί παραβάσεων
του άρθρου 82 ΕΚ που φέρεται να διέπραξε η Pernod Ricard.
Διατακτικό
Το Γενικό Δικαστήριο αποφασίζει:
1)
Απορρίπτει την προσφυγή.
2)
Η Protégé International Ltd φέρει τα δικαστικά έξοδά της καθώς και τα έξοδα στα οποία υποβλήθηκε η Ευρωπαϊκή Επιτροπή.
3)
Η Pernod Ricard SA φέρει τα δικαστικά έξοδά της.